CELEX: 62019TN0335
Language: el
Date: 2019-06-03 00:00:00
Title: Υπόθεση T-335/19: Προσφυγή της 3ης Ιουνίου 2019 — Cantieri del Mediterraneo κατά Επιτροπής

22.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 246/45
            
         
      Προσφυγή της 3ης Ιουνίου 2019 — Cantieri del Mediterraneo κατά Επιτροπής
      (Υπόθεση T-335/19)
      (2019/C 246/47)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Cantieri del Mediterraneo SpA (Νάπολη, Ιταλία) (εκπρόσωποι: F. Munari και L. Calzolari, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      
                  —
               
               
                  Η προσφεύγουσα ζητεί την ακύρωση, δυνάμει των άρθρων 263 επ. ΣΛΕΕ, του άρθρου 1 της προσβαλλόμενης Αποφάσεως.
               
            
         Ισχυρισμοί και κύρια επιχειρήματα
      
      Η παρούσα προσφυγή βάλλει κατά της αποφάσεως C(2018)6037 τελικό της Επιτροπής, της 20ής Σεπτεμβρίου 2018 σχετικά με την κρατική ενίσχυση SA.36112 (2016/C) (πρώην 2015/NN) την οποία η Ιταλία έθεσε σε εφαρμογή υπέρ του Οργανισμού Λιμένος Νάπολης και της Cantieri del Mediterraneo S.p.A. (στο εξής: Απόφαση).
      Προς στήριξη της προσφυγής της, η προσφεύγουσα προβάλλει εννέα λόγους.
      
                  1.
               
               
                  Παράβαση των άρθρων 41, 47 και 48 του Χάρτη των θεμελιωδών δικαιωμάτων της Ευρωπαϊκής Ένωσης και παραβίαση των αρχών της χρηστής διοίκησης, της ίσης μεταχείρισης, της απαγόρευσης των διακρίσεων, καθώς και της αρχής της εκατέρωθεν ακροάσεως, ανεπαρκή αιτιολογία και παράβαση του άρθρου 296 ΣΛΕΕ.
                  
                              —
                           
                           
                              Η προσφεύγουσα υποστηρίζει συναφώς ότι η Απόφαση εκδόθηκε στο πλαίσιο διαδικασίας στην οποία δεν διασφαλίστηκαν τα δικαιώματα άμυνας της CAMED, η οποία δεν ανέπτυξε προφορικώς τους ισχυρισμούς της κατά την ακρόαση, σε αντίθεση με την καταγγέλλουσα· και ότι
                           
                        
                              —
                           
                           
                              η Απόφαση εκδόθηκε κατά το πέρας διαδικασίας στην οποία δεν εξασφαλίστηκε η ίση μεταχείριση της καταγγέλλουσας και του δικαιούχου της εικαζόμενης ενίσχυσης (ισότητα των όπλων).
                           
                        
            
                  2.
               
               
                  Παραβίαση των αρχών της χρηστής διοίκησης, της ασφάλειας δικαίου και της δικαστικής προστασίας λόγω παράνομης ανάκλησης της εκδοθείσας το 2006 αποφάσεως περάτωσης της διαδικασίας σχετικά με το ίδιο μέτρο, το οποίο σήμερα χαρακτηρίζεται από την Απόφαση ως ενίσχυση μετά από 10 και πλέον έτη.
                  
                              —
                           
                           
                              Η προσφεύγουσα υποστηρίζει συναφώς ότι με την Απόφαση έπρεπει να κηρυχθεί παράνομη η ανάκληση της αποφάσεως περάτωσης του 2006 σχετικά με το ίδιο κρατικό μέτρο και έπρεπε να κριθεί ότι η εν λόγω περάτωση εμποδίζει να διαπιστωθεί ο χαρακτήρας του μέτρου ως κρατικής ενίσχυσης και η ασυμβατότητα, και ότι
                           
                        
                              —
                           
                           
                              με την Απόφαση έπρεπε να διαπιστωθεί ότι η απόφαση περάτωσης προϋποθέτει την προηγούμενη διαπίστωση εκ μέρους της Επιτροπής της νομιμότητας του κρινόμενου μέτρου, και, ως εκ τούτου, εμποδίζει την Επιτροπή να εκδώσει δεύτερη απόφαση που να χαρακτηρίζει διαφορετικά το ίδιο θέμα μετά από 10 και πλέον έτη.
                           
                        
            
                  3.
               
               
                  Παράβαση του άρθρου 107 ΣΛΕΕ λόγω εσφαλμένης ερμηνείας της έννοιας της κρατικής ενίσχυσης καθόσον με την Απόφαση o Οργανισμός Λιμένος Νάπολης (ΟΛΝ) χαρακτηρίστηκε επιχείρηση.
                  
                              —
                           
                           
                              Η προσφεύγουσα υποστηρίζει συναφώς ότι με την Απόφαση έπρεπε να αποκλειστεί ο χαρακτήρας «επιχείρησης» του ΟΛΝ λόγω του ρόλου που επιφυλάσσεται με τον ν. 84/1994 σε όλους τους Οργανισμούς λιμένων ως δημοσίων φορέων, οι οποίοι εκπροσωπούν το κράτος στον τομέα των ιταλικών λιμένων και στους οποίους ανατίθενται εξουσίες ρύθμισης και διοίκησης όλων των περιουσιακών στοιχείων που αποτελούν αποκλειστική ιδιοκτησία του κράτους, αποκλειστικά προς το δημόσιο συμφέρον, ότι
                           
                        
                              —
                           
                           
                              με την Απόφαση έπρεπε να αποκλειστεί ότι ο ΟΛΝ ασκεί «οικονομική δραστηριότητα» δεδομένου ότι ο ν. 84/1994 τού απαγορεύει να παρέχει αγαθά ή υπηρεσίες σε μια, στην πραγματικότητα ανύπαρκτη, αγορά:
                           
                        
                              —
                           
                           
                              με την Απόφαση έπρεπε να αναγνωριστεί ο φορολογικός χαρακτήρας του τέλους χρήσης γης στην ιταλική έννομη τάξη και ο εκ των προτέρων καθορισμός του διά του νόμου.
                           
                        
            
                  4.
               
               
                  Παράβαση του άρθρου 345 ΣΛΕΕ, των άρθρων 3, 7 και 121 ΣΛΕΕ, παραβίαση πολλαπλών αρχών του δικαίου της Ευρωπαϊκής Ένωσης (ίσης μεταχείρισης), καθώς και κατάχρηση εξουσίας.
                  
                              —
                           
                           
                              Η προσφεύγουσα υποστηρίζει συναφώς ότι με την Απόφαση έπρεπε να διαπιστωθεί ότι η δυνατότητα εκτέλεσης της συντήρησης συνιστά εξουσία του δικαιώματος ιδιοκτησίας και ότι η Συνθήκη προστατεύει το δικαίωμα των κρατών μελών να συντηρούν τα υπό κυριότητα του Δημοσίου περιουσιακά στοιχεία και τις λιμενικές υποδομές και να εξασφαλίζoυν τη χρήση τους από όλους τους δικαιούχους· και
                           
                        
                              —
                           
                           
                              με την Απόφαση δεν μπορεί να εφαρμοστεί η ίδια ρύθμιση σχετικά με τη συντήρηση των λιμενικών υποδομών ή σχετικά με τα τέλη για την κατάληψη των ζωνών των λιμένων κατά «οριζόντιο» και παράλογο τρόπο σε περιπτώσεις μη συγκρίσιμες μεταξύ τους: οι σημαντικές διαφορές που χαρακτηρίζουν τα πρότυπα λιμενικής διαχείρισης στην Ένωση εμποδίζουν το να αντιμετωπίζονται με τον ίδιο τρόπο η κατασκευή νέων υποδομών που ανήκουν αποκλειστικά σε ιδιώτες και η συντήρηση των περιουσιακών στοιχείων που ανήκουν στην αναπαλλοτρίωτη περιουσία κράτους μέλους, το οποίο τα διαχειρίζεται μέσω της δημόσιας διοίκησης. Μια τέτοια προσέγγιση αντιτίθεται στην αρχή της ίσης μεταχείρισης· και ότι
                           
                        
                              —
                           
                           
                              με την Απόφαση δεν μπορεί να επιτευχθεί η εναρμόνιση των διαφόρων οργανωτικών προτύπων των λιμένων στην Ένωση μέσω της άνευ διακρίσεων και μη εύλογης εφαρμογής του άρθρου 107 ΣΛΕΕ.
                           
                        
            
                  5.
               
               
                  Παράβαση του άρθρου 107 ΣΛΕΕ λόγω εσφαλμένης ερμηνείας της έννοιας του πλεονεκτήματος.
                  
                              —
                           
                           
                              Η προσφεύγουσα υποστηρίζει συναφώς ότι με την Απόφαση έπρεπε να διαπιστωθεί ότι το μέτρο δεν απαλλάσει τον ΟΛΝ ούτε την CAMED από καμία οικονομική επιβάρυνση, δεδομένου ότι καμία επιχείρηση υπό κανονικές συνθήκες δεν επιβαρύνεται οικονομικά (πολύ λιγότερο εξ ολοκλήρου) με την ανακαίνιση ακινήτων των οποίων δεν είναι (ούτε μπορεί να καταστεί) κυρία, δεδομένου ότι στην Ιταλία τα περιουσιακά στοιχεία του Δημοσίου (σε όλους τους ιταλικούς λιμένες) ανήκουν αποκλειστικά στο κράτος· και ότι
                           
                        
                              —
                           
                           
                              με την Απόφαση έπρεπε να διαπιστωθεί ότι οι υποδομές του Δημοσίου ανατέθηκαν στην CAMED μετά από δημόσια, διαφανή και ανταγωνιστική διαδικασία, μεταγενέστερη της δέσμευσης του ΟΛΝ να ανακατασκευάσει τα οικεία περιουσιακά στοιχεία του Δημοσίου. Στο πλαίσιο της διαδικασίας που ακολουθήθηκε για την ανάθεση των εν λόγω περιουσιακών στοιχείων στην CAMED, η δυνατότητα απόκτησης αυτών των περιουσιακών στοιχείων παρασχέθηκε σε όλες τις εν δυνάμει ενδιαφερόμενες οντότητες· η διεξαγωγή δημόσιας διαδικασίας εξασφαλίζει την τήρηση του κριτηρίου του επενδυτή της αγοράς, καθόσον αποκλείεται κάθε πλεονέκτημα για τον προσφέροντα που επιλέχθηκε.
                           
                        
            
                  6.
               
               
                  Παράβαση του άρθρου 107 ΣΛΕΕ, παραβίαση της αρχής της χρηστής διοίκησης, προσβολή των δικαιωμάτων άμυνας της CAMED και ανεπαρκής αιτιολογία λόγω εσφαλμένης ερμηνείας της επιλεκτικότητας.
                  
                              —
                           
                           
                              Η προσφεύγουσα υποστηρίζει συναφώς ότι με την Απόφαση δεν μπορεί να χαρακτηριστεί το μέτρο ως ενίσχυση ad hoc και δεν μπορεί να παραληφθεί η διενέργεια του εν λόγω «ελέγχου επιλεκτικότητας» για τα μέτρα γενικού περιεχομένου· ότι
                           
                        
                              —
                           
                           
                              με την Απόφαση έπρεπε να αποκλειστεί η επιλεκτικότητα του μέτρου όσον αφορά τον ΟΛΝ, δεδομένου ότι σε όλους τους άλλους Οργανισμούς λιμένων χορηγήθηκε η ίδια δημόσια χρηματοδότηση για τη συντήρηση όλων των υποδομών του Δημοσίου, οι οποίες εμπίπτουν εντός της εδαφικής δικαιοδοσίας τους· και ότι
                           
                        
                              —
                           
                           
                              με την Απόφαση έπρεπε να αποκλειστεί η επιλεκτικότητα του μέτρου όσον αφορά την CAMED, δεδομένου ότι όλες οι επιχειρήσεις οι οποίες δραστηριοποιούνται σε ιταλικούς λιμένες (όχι μόνο στη Νάπολη και όχι μόνο στον τομέα της ναυπηγικής βιομηχανίας) υπάγονται στην ίδια ρύθμιση και, κατά συνέπεια, καταβάλλουν το ίδιο τέλος με την CAMED για υποδομές που κατασκευάστηκαν ή ανακατασκευάστηκαν με δημόσιους πόρους.
                           
                        
            
                  7.
               
               
                  Παράβαση του άρθρου 3 ΣΕΕ και του άρθρου 7 ΣΛΕΕ. Παράβαση των άρθρων 116 και 117 ΣΛΕΕ. Κατάχρηση εξουσίας. Έλλειψη αρμοδιότητας λόγω ισχυρισμού της Επιτροπής σχετικά με την αμφισβήτηση του φορολογικού χαρακτήρα και του ποσού των τελών χρήσης γης.
                  
                              —
                           
                           
                              Η προσφεύγουσα υποστηρίζει συναφώς ότι με την Απόφαση δεν μπορεί να αμφισβητηθεί, με βάση το άρθρο 107 ΣΛΕΕ, το ποσό του τέλους χρήσης γης που επιβάλλεται από το ιταλικό κράτος στους παραχωρησιούχους και η προβαλλόμενη μη αντιστοιχία σε τιμές της αγοράς, δεδομένου ότι στην ιταλική έννομη τάξη το τέλος χρήσης γης είναι ένα τέλος που καθορίζεται από τον νόμο, μη διαπραγματεύσιμο με τους μεμονωμένους παραχωρησιούχους δημόσιας έκτασης, και οι φορολογικές ρυθμίσεις υπάγονται στην αποκλειστική αρμοδιότητα των κρατών μελών.
                           
                        
            
                  8.
               
               
                  Παράβαση του άρθρου 107 ΣΛΕΕ λόγω μη στρέβλωσης του ανταγωνισμού και μη επηρεασμού του εμπορίου. Έλλειψη αιτιολογίας.
                  
                              —
                           
                           
                              Η προσφεύγουσα υποστηρίζει συναφώς ότι από την Απόφαση δεν μπορεί να συναχθεί η ύπαρξη των δύο διακεκριμένων προϋποθέσεων, οι οποίες πρέπει να πληρούνται σωρευτικώς· και ότι
                           
                        
                              —
                           
                           
                              με την Απόφαση έπρεπε να αποκλειστεί η πλήρωση των απαιτούμενων προϋποθέσεων, δεδομένου ότι ο ΟΛΝ δεν δραστηριοποιείται σε καμία αγορά και δεν έχει ανταγωνιστές και η CAMED δεν αντλεί πλεονεκτήματα από ένα μέτρο, το οποίο είναι ένα μόνο από τα πολλά μέτρα εφαρμογής ενός σχεδίου γενικού περιεχομένου το οποίο ενδιαφέρει όλες τις επιχειρήσεις που δραστηριοποιούνται σε κάθε ιταλικό λιμένα (συμπεριλαμβανομένου της Νάπολης), και όχι μόνο στον τομέα της ναυπηγικής βιομηχανίας.
                           
                        
            
                  9.
               
               
                  Παράβαση του άρθρου 107(2) και (3) ΣΛΕΕ.
                  
                              —
                           
                           
                              Η προσφεύγουσα υποστηρίζει συναφώς ότι με την Απόφαση έπρεπε να εφαρμοστεί το άρθρο 107(2) ΣΛΕΕ, δεδομένου ότι με τη συντήρηση αποκαταστάθηκαν οι ζημίες που προκλήθηκαν από τους βομβαρδισμούς του Β' Παγκοσμίου Πολέμου και από τον σεισμό του 1980: και ότι
                           
                        
                              —
                           
                           
                              με την Απόφαση έπρεπε να εφαρμοστεί το άρθρο 107, παράγραφος 3, στοιχεία α' και γ', ΣΛΕΕ, δεδομένου ότι (i) ο λιμένας της Νάπολης βρίσκεται σε υποβαθμισμένη περιφέρεια και (ii) η δημόσια χρηματοδότηση των λιμενικών υποδομών επιδιώκει σκοπό γενικού συμφέροντος, πολλώ δε μάλλον δεδομένου ότι το ποσό της χρηματοδότησης είναι κατώτερο από τα όρια κοινοποίησης που προβλέπονται στον GBER (Γενικό κανονισμό απαλλαγής κατά κατηγορία).